b"\n_START_ARTICLE_\nWerner Petersen\n_START_PARAGRAPH_\nWerner Petersen (Peterson) (24. juli 1887 Minden vest for Hannover \xe2\x80\x93 24. september 1916 Great Burstead, Essex) var fra 1. verdenskrigs start en tysk marineofficer med rang af premierl\xc3\xb8jtnant (Oberleutnant zur See), som fl\xc3\xb8j med 5 af den Kaiserliche Marines luftskibe. Som kommandant p\xc3\xa5 L 7 ankom han 25. april 1915 til den nybyggede marinelufthavn i T\xc3\xb8nder med basens allerf\xc3\xb8rste zeppeliner og var stationeret der i 5 uger. Petersen blev skudt ned \xc3\xb8st for London som kommandant p\xc3\xa5 L 32 og omkom med hele sin bes\xc3\xa6tning.\n_START_SECTION_\nL 7's rekognoscering ved Norfolk 16. april 1915\n_START_PARAGRAPH_\nDen 24. november 1914 tiltr\xc3\xa5dte Werner Petersen som kommandant p\xc3\xa5 den nybyggede zeppeliner L 7 og stationeredes f\xc3\xb8rst i Leipzig og fra 23. januar 1915 til Nordholz ved Cuxhaven._NEWLINE_Natten mellem 15. og 16. april 1915 havde Petersen luftskibschef Peter Strasser ombord p\xc3\xa5 L 7 under et angreb mod Humber-omr\xc3\xa5det, hvor ogs\xc3\xa5 deltog L 5 (Alois B\xc3\xb6cker) og L 6 (von Buttlar-Brandenfels). I mods\xc3\xa6tning til de andre, smed L 7 ingen bomber.  _NEWLINE_Omkring kl. 1.40 n\xc3\xa5ede L 7 Norfolks kyst nord\xc3\xb8st for King's Lynn n\xc3\xa6r Brancaster og fulgte kysten \xc3\xb8st og syd om ved at flyve over Cromer, Great Yarmouth og til slut Gorleston kl. 2.35, hvorfra der returneredes over Nords\xc3\xb8en.\n_START_SECTION_\nL 7's stationering i T\xc3\xb8nder fra 25. april 1915\n_START_PARAGRAPH_\nDen 25. april 1915 ankom Petersen med den allerf\xc3\xb8rste zeppeliner L 7 til den nybyggede luftskibshavn i T\xc3\xb8nder, hvor der dengang endnu kun var bygget 2 haller, der da hed Marine og Joachim. De 180 meter lange haller benyttedes af L 7 og Parseval Luftskib 25, som begge kun brugtes til rekognoscering over Nords\xc3\xb8en og ingen bombetogter._NEWLINE_Werner Petersen afl\xc3\xb8stes 1. juni 1915 og forlod T\xc3\xb8nder.\n_START_SECTION_\nL 12's bombning af Dover og forlis i den Engelske Kanal 10. august 1915\n_START_PARAGRAPH_\nWerner Petersen deltog som kommandant p\xc3\xa5 L 12 natten mellem 9. og 10. august 1915 i sit f\xc3\xb8rste bombetogt, planlagt med 5 i alt luftskibe mod London. Over Nords\xc3\xb8en mellem kl. 19.30 og 20.45 kommunikerede luftskibene sammen ved hj\xc3\xa6lp af lyssignaler. L 12 ankom kl. 22.48 til den nord\xc3\xb8stlige del af Kent ved Westgate-on-Sea og fl\xc3\xb8j via Margate, Ramsgate og Deal sydp\xc3\xa5 mod Dover. Knap 2 timer senere indledte Langdon-batteriet nord for Dover beskydning med 3 tommer 12 punds kanoner og flere runder ramte L 12's bagende. Luftskibet kastede sin bombelast, men kun 3 ramte over land og s\xc3\xa5rede 3 civile. _NEWLINE_Flere af L 12's bagerste gasceller blev ut\xc3\xa6tte, s\xc3\xa5 al ballast og l\xc3\xb8se genstande m\xc3\xa5tte kastes overbord, men kl. 2.40 faldt luftskibet med sin bagerste gondol i den Engelske Kanal og m\xc3\xa5tte afvente redning. Da luftskibet ramte vandet faldt maskinistmat Richard Frankh\xc3\xa4nel fra den bagerste maskingondol overbord og k\xc3\xa6mpede i ubem\xc3\xa6rkethed for sin overlevelse i vandet, indtil han angiveligt 3 timer senere til stor overraskelse for kommandant Petersen og de \xc3\xb8vrige klatrede n\xc3\xb8gen ind i f\xc3\xb8rergondolen.   Et andet bes\xc3\xa6tningsmedlem var maskinistmat Paul Dorfm\xc3\xbcller.  _NEWLINE_Kl. 6.15 blev bes\xc3\xa6tningen reddet af en tysk torpedob\xc3\xa5d ud for byen Wenduine i Flandern, som tog L 12 med p\xc3\xa5 sl\xc3\xa6b til Oostende. Redningsaktionen forstyrredes af hele 5-6 engelske flyvemaskiner, som ikke ramte. Derimod blev D.K. Johnston flyvende i en franskbygget Farman-flyver fra Dunkerque skudt ned kl. 11.45 og dr\xc3\xa6bt under redningsaktionen. I Oostendes havn gik det galt for luftskibet, der if\xc3\xb8lge tyske kilder selvant\xc3\xa6ndte og udbr\xc3\xa6ndte, da det skulle drejes rundt af en kran.\n_START_SECTION_\nL 16's bombning af Hertford 13. oktober 1915\n_START_PARAGRAPH_\nDen 13. oktober 1915 angreb L 16 Hertford 30\xc2\xa0km nord for London med 18 eksplosive og 30 brandbomber, hvorved 9 dr\xc3\xa6btes og 15 s\xc3\xa5redes. Peteren troede det var Stratford, East Ham og West Ham.\n_START_SECTION_\nL 16's bombning af Swaffham i Norfolk 31. januar 1916\n_START_PARAGRAPH_\nP\xc3\xa5 et planlagt bombetogt med 9 marineluftskibe mod Liverpool, ledet personligt af luftskibsfl\xc3\xa5dens chef Peter Strasser p\xc3\xa5 L 11, m\xc3\xa5tte L 16 vende om med tekniske problemer og kastede 2 bomber over Swaffham i Norfolk. Peteren troede han havde kastet 2 ton bomber over Great Yarmouth. _NEWLINE_P\xc3\xa5 samme togt forliste luftskib L 19 i Nords\xc3\xb8en.\n_START_SECTION_\nL 16's bombning af Bury St Edmunds 31. marts/1. april 1916\n_START_PARAGRAPH_\nVia Norwich kastede L 16 hele bombelasten over Bury St Edmunds i Suffolk, med resultat 7 dr\xc3\xa6bte, 5 s\xc3\xa5rede og 37 \xc3\xb8delagte huse. _NEWLINE_Det ser ud til en bombning nord for Brentwood, Essex, sidst i marts 1916 ikke er foretaget af L 16, men m\xc3\xa5 v\xc3\xa6re en forveksling.\n_START_SECTION_\nL 16's bombning af North York Moors 2. maj 1916\n_START_PARAGRAPH_\nL 23 kastede 2. maj 1916 brandbomber over North York Moors i North Yorkshire, som satte lyngen i brand. Petersen fulgte efter i L 16 og kastede sine bomber i samme \xc3\xb8de omr\xc3\xa5de i den tro at have ramt bygninger, jernbanespor og volde i Stockton-on-Tees._NEWLINE_L 16 blev senere \xc3\xb8delagt under n\xc3\xb8dlanding ved Brunsb\xc3\xbcttel, mens det benyttedes som skoleluftskib.\n_START_SECTION_\nL 32's bombning af skibe ved Dover 24. august 1916\n_START_PARAGRAPH_\nPetersen overtog 7. august 1916 den ny store R-klasse zeppeliner L 32, men m\xc3\xa5tte natten til 24. august opgive at bombe London p\xc3\xa5 grund af modvind og bombarderede i stedet nogle skibe ved Dover.\n_START_SECTION_\nL 32's bombning i Hertfordshire 3. september 1916\n_START_PARAGRAPH_\nNatten mellem 2. og 3. september udf\xc3\xb8rte 11 marine-zeppelinere og 5 af h\xc3\xa6rens luftskibe et af de st\xc3\xb8rste bombetogter mod England under 1. verdenskrig. L 32 afgik kl. 16.30 fra Nordholz._NEWLINE_Ledt an af SL 11 og L 16, som skulle angribe London nordfra, var L 32 kl. 02.25 over byen Tring i det vestlige Hertfordshire, 40\xc2\xa0km nordvest for London, da Petersen var vidne til Sl 11's nedskydning over Cuffley 30\xc2\xa0km \xc3\xb8st for. L 32 fortsatte alligevel i samme retning og smed en bombe p\xc3\xa5 en mark ved Markyate syd for Luton, passerede St Albans kl 3 og smed resten af sine bomber n\xc3\xa6r Ware i det \xc3\xb8stlige Hertfordshire.\n_START_SECTION_\nD\xc3\xb8den ved Great Burstead, Essex, 24. september 1916\n_START_PARAGRAPH_\nNatten mellem 23. og 24. september 1916 deltog L 32 med kommandant Petersen i et stort bombetogt mod England, hvor 8 \xc3\xa6ldre zeppelinere angreb Midlands og de 4 super-zeppelin R-klasse L 30, L 31, L 32 og L 33 skulle angribe London._NEWLINE_L 32 kom en time efter L 31 ind over land sydfra med motorproblemer og kastede enkelte bomber over Sevenoaks og Swanley i det vestlige Kent. Kl. 1 krydsedes Themsen 20\xc2\xa0km \xc3\xb8st for Londons centrum ved Purfleet og blev fanget af projekt\xc3\xb8rlyset og mens der affyredes antiluftskyts bombarderede L 32 Aveley og South Ockendon. Et RAF BE.2c biplan fra Royal Flying Corps' 39. eskadre lettet kl. 23.30 fra n\xc3\xa6rved liggende Sutton Farm (nu kaldet RAF Hornchurch) med pilot Frederick Sowrey s\xc3\xa5 luftskibet i 13.000 fod h\xc3\xb8jde og affyrede 3 tromler brandkugler, s\xc3\xa5 zeppelineren kl. 1.10 sattes i brand og styrtede mod jorden ved Snail's Hall Farm ved Great Burstead.  _NEWLINE_En landbrugsarbejder og hans kone var \xc3\xb8jenvidner til 1. officer Karl Brodr\xc3\xbccks d\xc3\xb8d, da han undsluppet flammerne styrtede ned fra himlen og landede med ryggen i marken n\xc3\xa6sten foran deres f\xc3\xb8dder. De \xc3\xb8vrige 21 lig fra L 32's bes\xc3\xa6tning inklusiv Werner Petersen fandtes forkullede under vragresterne og alle blev 3 dage senere begravet p\xc3\xa5 kirkeg\xc3\xa5rden i Great Burstead. _NEWLINE_I 1966 blev ligene gravet op og genbegravet p\xc3\xa5 den nyanlagte tyske krigskirkeg\xc3\xa5rd ved Cannock Chase i Staffordshire nord for Birmingham. Kirkeg\xc3\xa5rden rummer ligene af n\xc3\xa6sten 5.000 tyskere og \xc3\xb8strigere fra de 2 verdenskrige. _NEWLINE_I luftskibets styregondol fandtes en forbr\xc3\xa6ndt, men endnu delvis l\xc3\xa6selig hemmelig tysk signalkodebog._NEWLINE_Samme nat blev L 33 beskudt og m\xc3\xa5tte n\xc3\xb8dlande i Little Wigborough syd for Colchester, men bes\xc3\xa6tningen overlevede og bl.a. 1. officer Ernst Schirlitz holdtes interneret helt indtil 1919. _NEWLINE_Frederick Sowrey h\xc3\xa6dredes med DSO-ordenen."